***ГОДИШЕН ДОКЛАД***

***ЗА***

***ДЕЙНОСТТА НА***

***РАЙОНЕН СЪД – КАЗАНЛЪК***

***Казанлък, януари 2021 година***

**Finis coronat opus. – Най-добрата работа е свършената работа.**

Магистратите и съдебните служители, работещи в Районен съд – Казанлък, в изпълнение на своите служебни задължения се ръководят от стремеж за качествено и ефективно правораздаване, при стриктно прилагане на законовите разпоредби.

Районен съд – Казанлък е един от най-големите необластни районни съдилища в страната. Дейността си по правораздаване Районен съд – Казанлък осъществява на територията на пет общини: Община Казанлък, която включва 20 населени места /с 67 433 жители/; Община Павел баня, включваща 13 населени места /с 13 291 жители/; Община Мъглиж, състояща се от 15 населени места /с 9 459 жители/; Община Николаево /с 4 460 жители/, състояща се от 4 населени места и Община Гурково с 11 населени места /с 5 028жители /. Данните за населението са взети от НСИ към 31.12.2019 г.

**I. КАДРОВА ОБЕЗПЕЧЕНОСТ И ОРГАНИЗАЦИЯ**

**НА РАБОТАТА НА СЪДА**

През 2020 г. Районен съд – Казанлък разполага по щат със следните длъжности: 10 съдии, в т.ч. Председател и Заместник Председател, двама държавни съдебни изпълнители, двама съдии по вписванията и 34-ма съдебни служители.

С решение на Съдийската колегия на Висшия съдебен съвет по Протокол № 16/19.05.2020 г. съдия Радослава Маждракова бе определена за И.Ф. Адм. ръководител-Председател на Районен съд – Казанлък, считано от 22.05.2020 г. до встъпване в длъжност на нов административен ръководител.

С решение на Съдийската колегия на Висшия съдебен съвет по Протокол № 41/10.12.2019 г. щатната численост на съда се увеличи с 1 щатна бройка за длъжността „Призовкар“, считано от 01.03.2020 г. След проведен конкурс на длъжността „Призовкар“ бе назначена Ваня Димитрова Григорова, считано от 01.06.2020 г.

Поради продължително отсъствие по болест на съдебния служител Росица Владимирова – деловодител в съдебно-изпълнителна служба, на срочен трудов договор /на основание чл. 68, ал. 1, т. 3 от Кодекса на труда/, считано от 03.08.2020 г. бе назначена Деница Нейкова, като трудовият договор със същата бе прекратен по взаимно съгласие на 16.09.2020 г. На нейно място на 23.09.2020 г. бе назначена Снежа Вълкова.

През 2020 г. бяха прекратени трудовите правоотношения с двама съдебни служители, поради придобиване право на пенсия за осигурителен стаж и възраст – Марийка Пенчева Иванова –съдебен секретар, считано от 08.12.2020 г. и Цветана Станчева Иванова-Начева – призовкар, считано от 01.11.2020 г.

През 2020 г. продължи актуализирането на длъжностните характеристики на съдебните служители в съответствие с Правилника за администрацията в съдилищата.

През месец ноември 2020 г., на основание чл. 158 и следващите от Правилника за администрацията в съдилищата, беше извършена периодична атестация на съдебните служители, като пет от тях бяха стимулирани чрез повишаване в ранг.

През 2020 г. продължи регулярно въвеждането на коригиращите коефициенти в Системата за изчисляване натовареността на съдиите, разработена от Висшия съдебен съвет. Същото се извършва под ръководството на разпределящите съдии, от системния администратор на съда, подпомаган от съдебните секретари.

През отчетния период продължи обучението на съдии и съдебни служители, като в обучения и семинари са участвали, както следва:

- Съдия Радослава Маждракова – „Дисциплинарни правомощия на административните ръководители на съдилищата“;

- Съдиите по вписванията Боряна Дянкова и Гергана Домузова – курс за служебни потребители, организиран от Агенцията по вписванията;

- Административният секретар Стефка Караджова – „Изграждане на ефективни умения за оценка и професионално поведение на съдебната администрация“;

- Системният администратор Васко Василев и съдебният деловодител Мария Колева – обучение по ЕИСС в Информационно обслужване – Стара Загора;

- Съдебният секретар Елена Стоилова – Работа в бюро „Съдимост“;

- Призовкарят Ваня Григорова – „Връчване на призовки и съобщения“.

Във връзка с обявеното извънредно положение, свързано с разпространение на коронавирусната инфекция „Covid 19“ и взетите решения на Съдийската колегия на Висшия съдебен съвет за организация работата на съдилищата в условията на пандемия, беше създадена организация и издадени множество заповеди от Административния ръководител, с цел оптимизация на работата, дистанционна работа на магистратите и опазване здравето и безопасността на работещите и посещаващите съдебната палата при Районен съд – Казанлък, а именно: Заповеди № 42/16.03.2020 г., № 44/17.03.2020 г., № 45/19.03.2020 г., № 48/01.04.2020 г., № 51/02.04.2020 г. и № 133/20.11.2020 г.

**II. ПРЕДЛОЖЕНИЕ ЗА ПРОМЕНИ В ЩАТА**

В началото на 2021 г., след анализ на статистическите данни и отчитайки постъплението и вида на делата, както и спецификата на гражданското и наказателното съдопроизводства и ползваните продължителни отпуски за временна неработоспособност на част от магистратите от гражданско отделение, стои на дневен ред необходимостта от увеличаване на щатната численост на съда с още една щатна бройка за съдия. Независимо от предприетите организационни мерки за преодоляване високата натовареност на магистратите както от наказателното, така и от гражданското отделение и с оглед продължителното отсъствие на съдия Валентина Тодорова от гражданско отделение, намирам за необходимо отпускането на една щатна бройка за съдия в гражданско отделение, като е наложително отново да се направи предложение до Съдийската колегия на Висшия съдебен съвет за увеличаване щата на съда.

С цел оптимизиране на щатната численост на съдебните служители и високата щатна натовареност на Районен съд – Казанлък, намирам, че следва да бъде направено и предложение до Съдийската колегия на Висшия съдебен съвет за разкриване на щат „Съдебен помощник“, чиято дейност да подпомогне пряката правораздавателна дейност на магистратите.

**III. ИЗВЪРШЕНИ ПЛАНОВИ ПРОВЕРКИ ОТ ИНСПЕКТОРАТА ПРИ ВИСШИЯ СЪДЕБЕН СЪВЕТ В РАЙОНЕН СЪД –КАЗАНЛЪК**

През 2020 г. в Районен съд – Казанлък бяха извършени планови проверки от Инспектората на Висшия съдебен съвет по наказателни и граждански дела, разглеждани през 2018 г. и 2019 г., като бяха получени съответно акт за резултати от проверка под № ТП-20-3/22.12.2020 г. по граждански дела по Закона за домашното насилие, под № ПП-20-66/11.12.2020 г. по граждански дела и акт за резултати от извършена проверка под № ПП-20- 70 /16.12.2020 г. относно наказателните дела.

Постигнатите резултати са много добри. От извършената проверка по образуването, движението и приключването на делата в установените срокове, както и от извършената проверка по организацията на административната дейност на Районен съд – Казанлък може да се направи извод за много добра организация на работата на председателя, на магистратите и на съдебните служители. Със заповед № 152/30.12.2020 г. са изпълнени препоръките, дадени с акта за резултатите от проверката по наказателни дела, като и в двете проверки е отчетено експедитивното насрочване, разглеждане и приключване на делата, както и качеството на постановените съдебни актове.

В горният смисъл искам да благодаря на всички магистрати и съдебни служители, които са допринесли със своята експедитивност, старание и организираност за високите резултати, които постига Районен съд – Казанлък при разглеждането на наказателните и гражданските дела. Независимо, че съдия Тодорова е в продължителен отпуск по майчинство, благодарение на разбирането на всички магистрати и въз основата на решенията на Общото събрание при Районен съд – Казанлък е създадена такава организация на работа, за да се намали персоналната натовареност на всеки един магистрат и в частност на гражданското отделение.

Именно в среда на колегиалност и спокойна атмосфера, всеки един магистрат и служебен служител има мотивация за работа и постигане на качеството при изпълнение на своята дейност.

**IV. ДВИЖЕНИЕ НА ДЕЛАТА**

През 2020 г. в Районен съд – Казанлък са постъпили общо **4724** бр.дела или с 341 бр. дела по-малко от предходната година. /*За сравнение:* през 2019 г. са постъпили общо 5065 бр. дела; през 2018 г. – 4830 бр. дела, през 2017 г. – 5104 бр. дела/.

Средното месечно постъпление на 1 съдия на база 12 месеца е **43.74 бр.** дела. /*За сравнение:* през 2019 г. – 42,21 бр. дела**,** през 2018 г. – 40,25 бр. дела, през 2017 г. – 42,53 бр. дела/.

Показателят е закономерна последица от сравнително еднаквия брой на постъпилите дела през годините, като през календарната 2020 г. в Районен съд – Казанлък са работили 9 съдии, поради отсъствие на съдия Тодорова, която е в отпуск по майчинство.

**НАКАЗАТЕЛНИ ДЕЛА**

През 2020 г. са постъпили общо **1 441** бр. наказателни дела. */За сравнение:* през 2019 г. са постъпили общо 1412 бр. наказателни дела, през 2018 г. – 1440 бр. наказателни дела, през 2017 г. – 1505 бр. наказателни дела/.

Видно е, че през 2020 г. са постъпили 29 бр. наказателни дела повече от предходната година. В сравнителния период може да се очертае тенденция за устойчивост на постъпилите дела през посочените години. Следва да се отбележи и обстоятелството, че през отчетната година броят на постъпилите дела от общ характер се е увеличил за сметка на постъпилите дела по дежурство, което е още един закономерен показател за увеличаването на натовареността на магистратите, разглеждащи наказателни дела.

Средномесечното постъпление на един съдия от наказателно отделение на база 12 месеца по щат за 2020 г. е **24,02** бр. дела.

Броят на новопостъпилите наказателни дела от общ характер за 2020 г. е 412. /*За сравнение:* през 2019 г. е 306 бр. дела, през 2018 г. – 301 бр. дела, за 2017 г. – 343 бр. дела/. Увеличен е броят на наказателните дела от общ характер със 106 бр.

От общия брой новопостъпили НОХД, със споразумение са внесени 185 бр. дела. Със споразумение по реда на чл. 384 от НПК са приключили 88 бр. дела. /*За сравнение:* през 2019 г. от общия брой новопостъпили НОХД, със споразумение са внесени 158 бр. дела. Със споразумение по реда на чл. 384 НПК са приключили 66 бр. дела; през 2018г. 171 бр. дела са внесени със споразумение, а със споразумение по реда на чл. 384 НПК са приключили 49 бр. дела; през 2017 г. със споразумение са внесени 199 бр., а със споразумение по реда на чл. 384 НПК са приключили 55 бр. дела/.

Прекратено е съдебното производство и на Районна прокуратура – Казанлък са върнати за доразследване през 2020 г. 10 бр. дела, от които 9 бр. по НОХД и 1 бр. по 78а НК. /*За сравнение:* през 2019 г. са върнати за доразследване 12 бр. дела, от които 7 бр. по НОХД и 5 бр. по чл.78а НК, през 2018 г. е прекратено съдебното производство и на Районна прокуратура – Казанлък са върнати за доразследване 6 бр. дела, от които 4 бр. по НОХД и 2 бр. по чл. 78а НК., през 2017 г. – 5 бр. дела, от които 4 бр. по НОХД и 1 бр. по чл. 78а НК/, като е видно, че броят на върнатите дела на Районна прокуратура – Казанлък през 2020 г. незначително е намалял в сравнение с предходната година.

За прекратяване на съдебното производство и връщане на делата за допълнително разследване на Районна прокуратура – Казанлък следва да бъдат обобщени следните причини:

- по-голямата част от делата са върнати на РП – Казанлък, поради допуснати съществени нарушения на процесуалните правила, тъй като обвинителният акт не отговаря на изискванията на чл. 246, ал. 2 НПК – в обстоятелствената му част не се излагат в пълен обем фактическите обстоятелства, върху които се основава обвинението, като не са посочени елементи от състава на същото – място на извършване на деянието, не са били описани всички съставомерни признаци на деянието, констатирани са несъответствия в обстоятелствената и диспозитивна част на обвинителния акт;

- друга причина за връщане на делата на РП – Казанлък е, че са нарушени правата на обвиняемия и пострадалия, като обвиняемият е бил възпрепятстван да научи за какво престъпление е привлечен в това му качество – неговия предмет, стойност на вещта и място на извършване на престъплението.

Подадени са 4 бр. частни протести, които са оставени без уважение от въззивната инстанция.

През 2020 г. съдиите от наказателното отделение са разгледали общо **1576 бр.** дела, от които **1441 бр.** са постъпили през годината и **135 бр.** са висящи в началото на периода.

През отчетния период са били разгледани 444 бр. наказателни общ характер дела. Свършени са 384 или 86,49 %. От тях в срок до три месеца са приключили 330 дела или 85,94 %. За доразследване са върнати 9 бр. дела, а 6 бр. са прекратени по други причини.

/*За сравнение:* през 2019 г. съдиите от наказателното отделение са разгледали общо 1536 бр. дела, от които 1412 бр. са постъпили през годината и 124 бр. са висящи в началото на периода. Разгледани са 333 бр. наказателни общ характер дела. Свършени са 301 или 90,39 %. От тях в срок до три месеца са приключили 275 дела или 91 %. За доразследване са върнати 7 бр. дела, а 3 бр. са прекратени по други причини.

През 2018 г. съдиите от наказателното отделение са разгледали общо 1561 бр. дела, от които: 1440 бр. са постъпили през годината и 124 бр. са висящи в началото на периода. Разгледани са били 327 бр. наказателни общ характер дела. Свършени са 300 бр. или 93,46 %. От тях в срок до три месеца са приключили 274 дела или 91 %. За доразследване са върнати 4 бр. дела, а 3 бр. са прекратени по други причини/.

От направения сравнителен анализ е видна трайната тенденция за запазване броя на свършените в тримесечен срок дела. Следва да се отчете, че през 2020 г. с оглед обявеното извънредно положение, свързано с разпространението на коронавирусната инфекция се наложи отсрочване на част от делата, което е причина и за отчетения по-нисък показател относно свършените дела.

В края на отчетния период са останали несвършени 60 бр. НОХД.

Новопостъпилите през 2020 г. НЧХД са 16 бр. /*За сравнение:* новопостъпилите през 2019 г. НЧХД са 9 бр., през 2018 г. – 22 бр., през 2017 г. – 14 бр./.

Разгледани са 20 бр. и са свършени 14 бр., от които в тримесечен срок са 7 бр. или 50 % от делата.

Прекратени са 8 бр. НЧХД, а със съдебен акт по същество са приключили 6 бр. В края на периода са останали несвършени 6 бр. дела.

През отчетния период са новообразувани 106 бр. дела по чл. 78а НК, като останали несвършени от предходния период са 13 бр. Разгледани са 119 бр. и са свършени 102 бр., от които 95 бр. в тримесечния срок или 93,14 %. Останали несвършени в края на периода са 17 бр. дела. За доразследване е върнато едно дело.

През 2020 г. са постъпили 556 бр. ЧНД, разгледани са 672 бр. /заедно с 16 бр. висящи в началото на периода/, свършени са 554 бр., от които 551 бр. в срок до 3 месеца, което представлява 99,46%., несвършени са останали 18 бр. дела. От тях са образувани 29 бр. ЧНД – разпити, свършени в срок – 29 бр. или 100%.

През календарната 2020 г. се забелязва тенденция за намаляване броя на постъпилите ЧНД, разглеждани от дежурния съдия по дежурство, като се е увеличил броя на наказателните дела от общ характер, което води до допълнителна натовареност на съдиите от наказателно отделение.

През отчетната година в съда са постъпили 351 бр. административно-наказателен характер дела. Висящи в началото на периода са били 70 бр. дела.

Разгледани са 421 бр. дела и са свършени 309 бр., от които в срок до 3 месеца 165 бр., което представлява 53,40 %.

Образувани са 23 бр. бързи производства. Съкратените производства са 51 бр.

През годината няма приключили производства по искане на обвиняемия.

Свършени са средномесечно на 1 съдия от наказателно отделение за 2020 г. – 22,72 бр. дела. /*За сравнение:* през 2019 г. – 23,35 бр. дела, през 2018 г. – 23,95 бр. дела, през 2017 г. – 25,40 бр. дела /.

Средномесечното постъпление на 1 съдия от наказателното отделение през 2020 г. е 24,02 бр., тъй като съдиите от наказателно отделение не са отсъствали за продължителен период от време, поради отпуск по болест или други причини.

От изложените в доклада данни произтичат следните изводи, касаещи образуването и движението на наказателните дела: в рамките на новопостъпилите дела е видно, че е налице тенденция за увеличение броя на делата за престъпления против личността през 2020 г. – 35 бр. /*За сравнение:* през 2019 г. – 33бр., през 2018 г. – 22 бр., през 2017 г. – 20 бр./

През годината не са постъпили дела по чл. 159а-159в от НК. Три дела са постъпили по чл. 149-150 от НК и 1бр. – по чл. 152, ал. 3 от НК.

Значително е увеличен е броят на постъпилите дела за престъпления против собствеността през 2020 г. – 116 бр. дела /*За сравнение:* през 2019 г. – 83 бр. дела, през 2018 г. – 70 бр./.

Делата, постъпили в Районен съд – Казанлък за престъпления против стопанството през 2020 г. са 15 бр. /*За сравнение:* през 2019 г. са 16 бр., през 2018 г. – 22 бр., през 2017 г. – 29 бр./.

Броят на делата за общоопасни престъпления, в т.ч. и на престъпленията в транспорта за 2020 г. са 173 бр. дела /*За сравнение:* през 2019 г. са 121 бр., през 2018 г. – 123 бр., през 2017 г. – 166 бр./. В сравнение с предходните години този вид дела са се увеличили значително.

През 2020 г. образуваните НОХД за престъпления, свързани с отглеждане на растения и престъпления, свързани с употреба на наркотични вещества са 21 бр. /*За сравнение:* за 2019 г. – 20 бр., за 2018 г. са 15 бр., за 2017 г. – 26 бр./. Броят на този вид дела се запазва стабилен.

По отношение на делата за престъпления против брака, семейството и младежта трябва да се отбележи, че броят им остава висок – 38 бр. /*За сравнение:* за 2019 г. – 30 бр., за 2018 г. – 35 бр., за 2017 г. – 35 бр./.

По внесен обвинителен акт са образувани 2 бр. дела за престъпления против правата на гражданите. Броят на внесените дела за документни престъпления е 10.

Броят на внесените през 2020 г. дела за престъпления против реда и общественото спокойствие е 18 бр. За престъпление против дейността на държавните органи и обществени организации е постъпило 1 бр. дело.

Съдиите от наказателното отделение са разгледали през 2020 г. общо **1576 бр.** дела, от които 213 бр. останали несвършени от миналата година и са свършили **1363 бр.** дела, което представлява 86,48% . От тях са приключили в тримесечен срок 1148 бр. или 84,23.%.

/*За сравнение:* през 2019 г. са разгледани общо 1536 бр. дела, от които 124 бр. останали несвършени от миналата година и са свършили 1401 бр. дела, което представлява 91,21% . От тях са приключили в тримесечен срок 1270 бр. или 91%.

През 2018 г. са разгледани общо 1561 бр. дела, от които 121 бр. останали несвършени от миналата година и са свършили 1437 бр. дела, което представлява 92,06% . От тях са приключили в тримесечен срок 1288 бр. или 90%.

През 2017 г. – общо 1645 бр. дела, от които 140 бр. останали от миналата година и са свършили 1524 бр. дела, което представлява 92,64%. От тях са приключили в тримесечен срок 1397 бр. или 92%./

Средната продължителност за разглеждане на наказателните дела от постъпването им в съда до постановяване на съдебния акт за 2020 г. е 42.60 дни. /*За сравнение:* за 2019 г. е 28,07дни, за 2018 г. е 33,12 дни/. Занижаването на този показател се дължи и на отчетеното по-горе извънредно положение, свързано с разпространението на коронавирусната инфекция и необходимостта от отсрочване на делата за по-късен период от време.

Насрочването на наказателните дела от общ характер, извън тримесечния срок, се допуска само с разрешение на Председателя на съда и то в периода на ползване на платения годишен отпуск от съдиите.

Отчитат се за поредна година много добри резултати, които се дължат на усилията на съдиите от наказателно отделение и съдебните служители, като разпределението на делата се извършва в деня на постъпването им, разпореждането на докладчика за насрочване се извършва в тридневен срок, призовките и съобщенията се изготвят също в тридневен срок, а връчването им се осъществява до 14 дни. В кратки срокове се администрират делата, по които са постъпили протести или жалби. През 2020 г. натовареността на съдиите от наказателно отделение е увеличена, тъй като участваха в разпределението и на частни граждански дела, образувани по заявления по чл. 410 от ГПК, по чл. 50 от СК и чл. 127, ал. 1 от СК.

През отчетния период са решени със съдебен акт по същество 1024 бр. наказателни дела. /*За сравнение:* през 2019 г. са 1104 бр. наказателни дела, през 2018 г. – 1153 бр. наказателни дела, през 2017 г. – 1147 бр. дела/.

През 2020 г. за престъпления от общ характер са съдени 416 лица, осъдени са 399 лица, в т.ч. 15 непълнолетни, като са оправдани 2 лица и 15 лица не са осъдени, поради прекратяване на производството по други причини.

/*За сравнение:* през 2019 г. за престъпления от общ характер са съдени 326 лица, осъдени са 315 лица, в т.ч. 14 непълнолетни, като е оправдано 1 лице и 10 лица не са осъдени, поради прекратяване на производството по други причини.

През 2018 г. за престъпления от общ характер са съдени 329 лица, осъдени са 322 лица, в т.ч. 11 непълнолетни, като е оправдано 1 лице и 6 лица не са осъдени, поради прекратяване на производството по други причини.

През 2017 г. за престъпления от общ характер са съдени 366 лица, осъдени са 363 лица, в т.ч. 18 непълнолетни, като е оправдано 1 лице и 2 лица не са осъдени, поради прекратяване на производството по други причини./.

През отчетната 2020 г. на 306 лица наложеното наказание е „Лишаване от свобода“ до 3 години, като 224 лица са осъдени условно и 82 лица – на ефективно наказание. На 12 лица е наложено наказание „Лишаване от свобода“ над 3 до 15 години. На 59 лица е наложено наказание „Пробация“. Глоба е наложена на 20 лица. На две лица са наложени други наказания.

/*За сравнение:* през 2019 г. на 233 лица наложеното наказание е „Лишаване от свобода“ до 3 години, като 168 лица са осъдени условно и 65 лица – на ефективно наказание. На 6 лица е наложено наказание „Лишаване от свобода“ над 3 до 15 години. На 48 лица е наложено наказание „Пробация“. Глоба е наложена на 24 лица. Четири лица са признати за виновни, но не са наказани.

През 2018 г. на 256 лица наложеното наказание е „Лишаване от свобода“ до 3 години, като 201 лица са осъдени условно и 55 лица 9 на ефективно наказание. На 5 лица е наложено наказание „Лишаване от свобода“ над 3 до 15 години. На 44 лица е наложено наказание „Пробация“. Глоба е наложена на 13 лица. Четири лица са признати за виновни, но не са наказани./

В края на 2020 г. са влезли в сила 92 бр. присъди, от които присъди по НОХД – 86 бр. и по НЧХД – 6 бр., както и 283 бр. определения, с които са били одобрени споразумения, чието изпълнение е извършено в срок.

**Свършени наказателни дела по видове и сравнение с предходните три години:**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Година** | **НОХД** | **НЧХД** | **78а НК** | **ЗБППМН** | **Реабилитация** | **Принудителни Мед. Мерки** | **Кумулации** | **АНД** | **УБДХ** | **Мерки** | **Други дела** | **ЧНД-Д** |
| **2020** | **384** | **14** | **102** | **3** | **5** | **59** | **29** | **291** | **18** | **42** | **34** | **382**  **в т.ч. ЗЕС** |
| **2019** | 301 | 11 | 112 | 7 | 12 | 57 | 13 | 282 | 30 | 39 | 11 | 526  в т.ч. по ЗЕС |
| **2018** | 300 | 24 | 123 | - | 14 | 39 | 19 | 314 | 19 | 19 | 11 | 555  в т.ч. по ЗЕС |
| **2017** | 352 | 16 | 127 | 1 | 19 | 63 | 16 | 368 | 26 | 30 | 12 | 491  в т.ч. по ЗЕС |

**Решените по същество дела от общ характер по видове са:**

|  |  |  |  |  |  |
| --- | --- | --- | --- | --- | --- |
| **РЕШЕНИ ПО СЪЩЕСТВО**  **ОБЩ ХАРАКТЕР**  **/с присъда и споразумение/** | **Дела 2020г.** | **Дела 2019г.** | **Дела 2018г.** | **Дела 2017г.** | **Дела**  **2016г.** |
| Престъпления п/в личността | 35 | 29 | 20 | 23 | 26 |
| Престъпления п/в правата  на гражданите | 2 | 2 | - | 1 | 4 |
| Престъпления п/в брака,  младежта и семейството | 31 | 31 | 36 | 34 | 24 |
| Престъпления п/в собствеността | 97 | 83 | 62 | 67 | 92 |
| Престъпления п/в  Стопанството | 14 | 15 | 21 | 29 | 27 |
| Престъпления п/в държавата  и обществени организации | 1 | 1 | 1 | 1 | 1 |
| Документни престъпления | 10 | 7 | 15 | 13 | 26 |
| Престъпления п/в реда и  общественото спокойствие | 18 | 13 | 10 | 9 | 11 |
| Общоопасни престъпления | 161 | 110 | 128 | 163 | 175 |
| **ОБЩО:** | **369** | **291** | **293** | **340** | **386** |

В края на отчетната година са останали несвършени 60 бр. НОХД. /*За сравнение:* през 2019 г. са били 32 бр. НОХД, през 2018 г. – 27 бр. НОХД, през 2017 г. – 26 бр. НОХД /.

Общо висящите наказателни дела в края на периода са 213. /*За сравнение:* през 2019 г. са 135 бр., през 2018 г. – 124 бр., през 2017 г. – 121 бр./.

Процентното съотношение на несвършените дела спрямо постъпилите дела е 14.78%. /*За сравнение:* през 2019 г. е 9,56%, през 2018 г. – 8,61% , през 2017 г. – 8,04% /.

По глави от НК присъдите, одобрените споразумения и осъдените лица, сравнени с предходните три години са, както следва:

**2020 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 35 | 33 | 1 | 19 | 15 | 2 | - | 12 | - |
| Престъпление против правата на гражданите | 2 | 2 | - | 2 | 2 | - | - | - | - |
| Престъпление против брака, семейството и младежта | 31 | 33 | - | 21 | 19 | - | 1 | 10 | 1 |
| Престъпление против собствеността | 97 | 125 | 12 | 98 | 45 | 10 | 2 | 14 | 1 |
| Престъпление против стопанството | 14 | 14 | - | 10 | 7 | - | 1 | 3 | - |
| Престъпление против държавата, държавните органи и общ. организации | 1 | 1 | - | 1 | 1 | - | - | - | - |
| Документни престъпления | 10 | 10 | - | 6 | 6 | - | - | 4 | - |
| Престъпление против реда и обществ. спокойствие | 18 | 19 | - | 12 | 11 | - | 2 | 5 | - |
| Общоопасни престъпления | 161 | 162 | 2 | 137 | 118 | - | 14 | 11 | - |
| **ОБЩО:** | **369** | **399** | **15** | **306** | **224** | **12** | **20** | **59** | **2** |

**2019 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 29 | 34 | 4 | 16 | 14 | 3 | 1 | 14 | - |
| Престъпление против правата на гражданите | 2 | 2 | - | - | - | - | - | 2 | - |
| Престъпление против брака, семейството и младежта | 31 | 33 | - | 18 | 16 | - | 5 | 8 | 2 |
| Престъпление против собствеността | 83 | 98 | 6 | 82 | 39 | 3 | 5 | 7 | 1 |
| Престъпление против стопанството | 15 | 15 | - | 9 | 8 | - | - | 6 | - |
| Престъпление против държавата, държавните органи и общ. организации | 1 | 1 | - | - | - | - | 1 | - | - |
| Документни престъпления | 7 | 8 | - | 5 | 5 | - | 1 | 2 | - |
| Престъпление против реда и обществ. спокойствие | 13 | 13 | 1 | 9 | 5 | - | - | 3 | 1 |
| Общоопасни престъпления | 110 | 111 | 3 | 94 | 81 | - | 11 | 6 | - |
| **ОБЩО:** | **291** | **315** | **14** | **233** | **168** | **6** | **24** | **48** | **4** |

**2018 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.:  Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 20 | 24 | 1 | 16 | 15 | 2 | 1 | 5 | - |
| Престъпление против правата на гражданите | - | - | - | - | - | - | - | - | - |
| Престъпление против брака, семейството и младежта | 36 | 38 | - | 20 | 18 | - | - | 14 | 4 |
| Престъпление против собствеността | 62 | 84 | 10 | 76 | 45 | 3 | 2 | 3 | - |
| Престъпление против стопанството | 21 | 22 | - | 17 | 13 | - | - | 5 | - |
| Престъпление против държавата, държавните органи и общ. организации | 1 | 1 | - | - | - | - | - | 1 | - |
| Документни престъпления | 15 | 15 | - | 9 | 9 | - | 1 | 5 | - |
| Престъпление против реда и обществ. спокойствие | 10 | 11 | - | 7 | 3 | - | 1 | 3 | - |
| Общоопасни престъпления | 128 | 127 | - | 111 | 98 | - | 8 | 8 | - |
| **ОБЩО:** | **293** | **322** | **11** | **256** | **201** | **5** | **13** | **44** | **4** |

В наказателното отделение работят съдиите Радослава Маждракова, Невена Иванова, Тодор Тодоров, Михаил Михайлов и Деян Илиев.

Всички съдии в наказателното отделение са работили с приблизително еднаква натовареност в резултат на разпределението на делата на случаен принцип, като Административният ръководител участва в разпределението на делата с 80% натовареност в отделните групи в наказателното отделение и на 100% в делата, разпределяни по дежурство.

Разликата в броя на делата се получава от постъплението на делата, разпределяни на дежурен съдия и броят на делата, останали несвършени от съответния съдия в края на предходната година. За резултатите на всеки съдия в наказателното отделение е приложена таблица.

Въз основа на заповед на Административния ръководител ежемесечно съдебните секретари изготвят писмени справки по съдии, чрез които се проследява движението на делата и спазването на кратките срокове, предвидени в НПК, както и справки за дела с просрочени съдебни актове. Ежемесечната проверка на срочните книги от административния ръководител също дава възможност да се проследяват движението и сроковете по наказателни дела. Не е имало необходимост да се предприемат съответни мерки, тъй като съдебните актове, изготвяни от магистратите, са били винаги в законоустановения срок. Това е отличен показател за работата на съдиите от наказателното отделение.

През 2020 г. са били обжалвани и протестираниобщо 164 съдебни акта, постановени по наказателни дела, от които: 30 присъди, 99 решения и 35 определения и разпореждания**.** От тях по дела от административно- наказателен характер – 98. През календарната 2020 г. са били върнати от горната инстанция 140 бр. дела. Оставени са в сила общо 131 акта от върнатите от по-горната инстанция /67 бр. присъди и решения и 20 бр. определения/. Изцяло отменени са 48 акта, както и са изменени 5 бр. от върнатите през годината съдебни актове. В процентно изражение потвърдените актове представляват 62,14%, отменените – 34,29% и изменените са 3,57%. Процентите са изчислени към обжалваните, върнати през календарната година дела, а не към подлежащите на обжалване актове.

/*За сравнение:* през 2019 г. са били обжалвани и протестирани общо 172 акта, постановени по наказателни дела, от които: 21 присъди, 118 решения и 38 определения и разпореждания. От тях по дела от административно- наказателен характер – 122. През календарната 2019 г. са били върнати от горната инстанция 178 бр. дела. Оставени са в сила общо 131 акта от върнатите от по-горната инстанция /106 бр. присъди и решения и 25 бр. определения/. Изцяло отменени са 41 акта, както и са изменени 6 бр. от върнатите през годината съдебни актове. В процентно изражение потвърдените актове представляват 73,60%,отменените – 23,03% и изменените са 3,37%. Процентите са изчислени към обжалваните, върнати през календарната година дела, а не към подлежащите на обжалване актове.

През 2018 г. са били обжалвани и протестирани общо 167 акта, постановени по наказателни дела, от които: 25 присъди, 109 решения и 33 определения и разпореждания. От тях по дела от административно- наказателен характер – 108. Оставени са в сила общо 103 акта от върнатите от по-горната инстанция /85 бр. присъди и решения и 18 бр. определения, в т.ч. и 2 бр., по които е отказано възобновяване на производството по искане на осъдения/. Изцяло отменени са 43 акта, както и са изменени 13 бр. от върнатите през годината съдебни актове. В процентно изражение потвърдените актове представляват 64,78%, отменените – 27,04% и изменените са 8,18%. Процентите са изчислени към обжалваните, върнати през календарната година дела, а не към подлежащите на обжалване актове./

Констатира се незначително намаление на потвърдените съдебни актове в сравнение с предходната година.

Като основни причини за отмяна на съдебните актове по наказателни дела от страна на горните инстанции следва да се посочат неотчетени от съда отстраними съществени процесуални нарушения, допуснати в хода на досъдебното производство, допуснати от самия съдебен състав, както и неправилно приложение на материалния закон, главно по отменените дела от Административен съд – Стара Загора, които са значителен брой.

**БЮРО „СЪДИМОСТ“ при Районен съд – Казанлък**

В бюро „Съдимост“ през 2020 г. са издадени 6418 свидетелства за съдимост и 2 864 справки за съдимост, като са обработени 525 бюлетини**.**

/*За сравнение:* през 2019 г. са издадени 6916 свидетелства за съдимост и 2 291 справки за съдимост, като са обработени 456 бюлетина; през 2018 г. са издадени 8 385 свидетелства за съдимост и 2 207 справки за съдимост, като са обработени 511 бюлетина; през 2017 г. са издадени 12 417 свидетелства за съдимост и 1695 справки за съдимост, като са обработени 525 бюлетина/.

В бюро „Съдимост” работи един съдебен служител. През 2019 г. още двама съдебни служители бяха обучени да работят с граждани, поради което при отсъствието на титуляра се осигурява служител, който да го замества.

През годината не са допускани забавяния при издаване на справките и свидетелствата за съдимост.

**ГРАЖДАНСКИ ДЕЛА**

През 2020 г. в съда са постъпили **3283 бр.** дела с 370 бр. по-малко в сравнение с миналата година. /*За сравнение:* през 2019 г. са 3653 бр. граждански дела, през 2018 г. – 3390 бр. граждански дела, през 2017 г. – 3 599 бр. дела/.

От общия брой граждански дела за разглеждане през 2020 г. са постъпили 2107 бр. заповедни производства по чл. 410 и чл. 417 ГПК.

Исковете по СК, ЗЗДН, ЗЛС, ЗГР, ЗЗДетето и ЗБЖИРБ са 361 бр., в т.ч. по ЗЗДН – 26 бр. Облигационните искове са общо 107 бр. Вещните искове са 17 бр. Делбите и исковете по Закона за наследството са 23 бр. Постъпилите установителни искове са 200 бр. Исковете по КТ са 66 бр.

Административни производства – 1 бр., а исканията за допускане на обезпечение са 6 бр. Други частни производства са 362 бр., от които 33 са по регламенти. Други граждански дела – 17 бр.

Средномесечното постъпление на един съдия от гражданско отделение на база 12 месеца по щат за 2020 г. е 36.93 бр. дела, а на съдия от наказателно отделение – 17.78 бр. дела или общо 27.36 бр. граждански дела средно на магистрат

/*За сравнение:* средномесечното постъпление на един съдия от гражданско отделение на база 12 месеца по щат за 2019 г. е 45,52 бр. дела, а на съдия от наказателно отделение – 15,37 бр. дела или общо 60,89 бр. граждански дела; за 2018 г. е 56,50 бр. дела, за 2017 г. – 59,98 бр. дела/.

Съдиите от гражданско отделение са разгледали през 2020 г. 2216 бр. граждански дела, а съдиите от наказателно отделение – 1067 бр. граждански дела.

/*За сравнение:* през 2019 г. съдиите от гражданско отделение са разгледали 3 096 бр. граждански дела, а съдиите от наказателно отделение – 926 бр. граждански дела. През 2018 г. – 3694 бр. граждански дела, през 2017 г. – 3 851 бр. граждански дела /.

Свършени през 2020 г. са 3166 бр. граждански дела. Съотношението между свършени и разгледани дела за 2020 г. е 84,56 % /*За сравнение:* през 2019 г. са свършени 3561 бр. граждански дела. Съотношението между свършени и разгледани дела е 88,54%. През 2018 г. свършените дела са 3325 бр. Съотношението между свършени и разгледани дела е 90,01%. Свършени през 2017 г. са 3547 бр. дела. Съотношението между свършени и разгледани дела е 92,11%/.

Постигнат е много добър резултат при разглеждането и свършването на гражданските дела, като е налице незначително отстъпление по този показател в сравнение с изминалите периоди, което несъмнено се дължи на необходимостта от отсрочване на съдебни заседания, поради обявеното извънредно положение, свързано с разпространението на коронавирусната инфекция в страната.

От свършените през 2020 г. 3166 бр. граждански дела, със спогодба са приключили 28 бр., 356 бр. са прекратени по други причини, а останалите 2782 бр. са приключили с постановяване на акт по същество. В срок до три месеца са свършени 2834 бр. дела, което представлява 89,51%.

/*За сравнение:* от свършените през 2019 г. 3561 бр. граждански дела, със спогодба са приключили 44 бр., 274 бр. са прекратени по други причини, а останалите 3243 бр. са приключили с постановяване на акт по същество. В срок до три месеца са свършени 3330 бр. дела, което представлява 93.51%.

От свършените през 2018 г. 3325 бр. дела, със спогодба са приключили 32 бр., 302 бр. са прекратени по други причини, а останалите 2 991 бр. са приключили с постановяване на акт по същество. В срок до три месеца са свършени 3072 бр. дела, което представлява 92%.

През 2017 г. в срок до три месеца са свършени 3374 бр. дела, което представлява 95,12%, /.

Видно е, че процентът на свършените в срок до три месеца дела е стабилен, което е един отличен показател за работата на съдиите от гражданско и наказателно отделение.

В края на отчетния период са останали несвършени 578 бр. дела, което представлява 15,44%.

/*За сравнение:* през 2019 г. са останали несвършени 461 бр. дела, което представлява 12.62%, през 2018 г. са били 369 бр. дела, което представлява 9.99%, през 2017 г. са били 304 бр. дела, което представлява 8.45%, /.

В рамките на последните четири години, броят на несвършените в края на годината дела е сравнително постоянен. Като основна причина за това следва да се посочи предвидения в чл. 131 ГПК срок за размяна на книжата и срещаните трудности във връзка с връчването им.

За периода от 2017 г. – 2020 г. показателите за свършени граждански дела в Районен съд – Казанлък са следните:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Година | Искове по СК, ЗЗДН, ЗЛС, ЗГР, ЗЗДет., ЗБЖИРБ | Облигационн искове | Вещни  искове | Делби и  искове по ЗН | Установителни искове | Искове  по КТ | Други дела в т.ч. адм. и частни производства | Заповедно  производство |
| **2020** | **348** | **113** | **15** | **17** | **192** | **58** | **374** | **2049** |
| **2019** | 382 | 137 | 22 | 18 | 260 | 25 | 445 | 2272 |
| **2018** | 402 | 135 | 14 | 29 | 213 | 20 | 389 | 2123 |
| **2017** | 384 | 100 | 21 | 31 | 110 | 38 | 410 | 2453 |

Средномесечно свършените дела през 2020 г. от един съдия от гражданско отделение на база 12 месеца е 43,27 бр. дела, а тези разгледани от съдиите от наказателно отделение са 18,15 бр. дела.

/*За сравнение:* средномесечно свършените дела през 2019 г. от един съдия от гражданско отделение на база 12 месеца е 44,55 бр. дела, а тези разгледани от съдиите от наказателно отделение са 14,80 бр. дела или общо 59,35 броя. През 2018 г. свършените дела от един съдия от гражданско отделение на база 12 месеца е 55,42 бр. дела, за 2017 г. – 59,12 бр. дела/.

Средната продължителност на разглеждане на гражданските дела от образуването до постановяването на съдебен акт е 65,50 дни за делата, разгледани от съдиите от гражданско отделение.

Средната продължителност на разглеждане на гражданските дела от образуването до постановяването на съдебен акт е 12,77 дниот съдиите от наказателно отделение, разглеждали граждански дела.

Видно от посочените данни за постъплението на граждански дела за отчетната година, броят на приключилите дела и сроковете за свършване следва извода, че съдиите в гражданското отделение са работили при сравнително еднакво натоварване, тъй като съдия Валентина Тодорова е в продължителен отпуск по болест, считано от 05.11.2019 г. до настоящия момент. Отново основното постъпление на делата е по заповедните производства, като се забелязва тенденция за увеличаване на исковете по СК и намаляване на исковете по чл. 422 от ГПК.

През отчетния период са обжалвани общо 164 бр. граждански дела. От върнатите към края на отчетния период дела, които са 151 е видно, че 100 бр. съдебни актове са оставени в сила, което представлява 66,23%, изцяло отменени са 28 бр. дела – 18,54% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – 2 бр. – 1,32%, 20 бр. – 13,25% съдебни акта са потвърдени в едната част, отменени или обезсилени в другата част по виновно поведение на съда, а 1 бр. по обективни причини – 0,66% .

/*За сравнение:* през 2019 г. са обжалвани общо 186 бр. граждански дела. От върнатите към края на отчетния период дела, които са 194 е видно, че 141 бр. съдебни актове са оставени в сила, което представлява 72.68%, изцяло отменени са 30 бр. дела – 15,46% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – 1 бр. – 0,52%, 18 бр. – 9,28% съдебни акта са потвърдени в едната част, отменени или обезсилени в другата част по виновно поведение на съда, а 4 бр. по обективни причини – 2,06%/.

Намаляването на потвърдените съдебни актове в сравнение с предходната година е незначително, като сравнителният анализ на този показател през годините води до извода за едни стабилни резултати и през изминалата година.

Средномесечно съдиите от гражданското отделение са разгледали по 54,96 бр. граждански дела, а съдиите от наказателно отделение – по 18,43 бр. граждански дела.

През годината има постъпила 1 молба за определяне срок при бавност, като е приложена разпоредбата на чл. 256, ал. 1 от ГПК.

Изложените статистически данни и техният анализ дават основание да се приеме, че през 2020 г. се е запазила тенденцията за бързина при насрочване, разглеждане и решаване на делата, независимо от продължителното отсъствие на съдия от гражданско отделение и отражението на пандемията от ковид-19 върху правораздавателната дейност.

В гражданското отделение при Районен съд – Казанлък през 2020 г. са работили съдиите: Йовка Пудова, Кети Косева, Нейко Нейков и Стела Георгиева. За тяхната работа към доклада е приложена таблица.

И през отчетната година, продължи практиката съдебните секретари да изготвят ежемесечни справки за движението на делата по чл. 310 ГПК, както и за неизготвените в законовите срокове съдебни актове. Изводите от тези справки сочат на спазване на предвидените в законите срокове, което също е много добър показател за работата на съдиите в гражданското отделение.

Натовареността на съдиите в Районен съд – Казанлък по щат за изминалата 2020 г. е 44,33 бр. дела спрямо делата за разглеждане и 37,74 бр. спрямо свършените дела.

/*За сравнение:* през 2019 г. е 46.32 бр. дела спрямо делата за разглеждане и 41,35 бр. спрямо свършените дела; за 2018 г. – 43,79 бр. дела спрямо делата за разглеждане и 39,68 бр. спрямо свършените; за 2017 г. – 45,80 бр. дела спрямо делата за разглеждане и 42,26 бр. спрямо свършените дела/.

Действителната натовареност през 2020 г. общо за съда е 49,72 бр. дела спрямо делата за разглеждане и 42,33 бр. дела спрямо свършените дела.

/*За сравнение:* през 2019 г. е 47,50 бр. дела спрямо делата за разглеждане и 42,41 бр. дела спрямо свършените дела; през 2018 г. – 44,53 бр. дела спрямо делата за разглеждане и 40,36 бр. дела спрямо свършените дела; през 2017 г. – 46,58 бр. дела и 42,97 бр. дела спрямо свършените дела/.

**IV. СЪДЕБНО ИЗПЪЛНЕНИЕ**

През изминалата 2020 г. съдебно-изпълнителната служба работи с щат за двама държавни съдебни изпълнители – Стефка Хиновска – ръководител служба „СИС“ и Мария Стоянова, както и с двама съдебни служители.

През отчетния период в съдебно-изпълнителната служба при Районен съд – Казанлък са постъпили 274 бр. дела. /*За сравнение:* през 2019 г. са постъпили 454 бр. дела, през 2018 г. – 344 бр. дела, през 2017 г. – 342 дела/.

Констатира се, че изпълнителните дела са намалели **със 110 бр. дела** в сравнение с предходната година.

|  |  |  |
| --- | --- | --- |
| **ГОДИНА** | **ПОСТЪПИЛИ ДЕЛА** | **СЪБРАНА СУМА /ЛВ./** |
| **2020** | 274 | 209 815 |
| **2019** | 454 | 279 008 |
| **2018** | 344 | 286 016 |
| **2017** | 342 | 281 199 |
| **2016** | 217 | 290 041 |

Средномесечното постъпление на дела на един държавен съдебен изпълнител за 12 месеца е 11,42 бр. дела. /*За сравнение:* през 2019 г. е 18,92 бр. дела, през 2018 г. – 14,33 бр. дела, за 2017 г. – 28,50 бр. дела/.

При общо 4 463 бр. изпълнителни дела за разглеждане, свършените са 336 бр., в т.ч. и 17 бр. изпратени на друг съдебен изпълнител, което представлява – 7,91%.

*/За сравнение:* през 2019 г. при общо 4 574 бр. изпълнителни дела за разглеждане, свършените са 372 бр., в т. ч. и 13 бр. изпратени на друг съдебен изпълнител, което представлява – 8,42%.

През 2018 г. при общо 4 323 бр. изпълнителни дела за разглеждане, свършените са 203 бр., в т.ч. и 11 бр. изпратени на друг съдебен изпълнител, което представлява – 4,70%, през 2017 г. – общо 4175 бр. изпълнителни дела за разглеждане, свършените са 196 бр., в т.ч. и 28 бр. изпратени на друг съдебен изпълнител, което представлява – 4,69/.

Този показател е намален незначително в сравнение с предходната календарна година.

Останалите несвършени дела са **4110 бр.** /*За сравнение:* през 2019 г. са 4189 бр. дела, през 2018 г. – 4120 бр. дела, през 2017 г. – 3979 бр. дела/.

Налице е тенденция на устойчивост в броя на несвършените дела в последните четири години. Най-голям брой несвършени дела /2420 бр./ са в полза на юридически лица, в т.ч. в полза на банки.

Събраната сума е в размер на **209 815 лв.** /*За сравнение:* през 2019 г. е 279 008 лв., през 2018 г. – 286 016 лв., за 2017 г. – 281 199 лв./.

Останалата за събиране сума в края на отчетния период е в размер на **3 484 173 лв.** /*За сравнение:* през 2019 г. е 3 473 837 лв., през 2018 г. – 3 865 560 лв., за 2017 г. – 3 983 450 лв./.

През 2020 г. не са постъпвали жалби против действията на ДСИ, което е още един отличен показател за работата на държавните съдебни изпълнители при Районен съд – Казанлък.

На държавните съдебни изпълнители е осигурен достъп за извършване на справки в регистъра на банковите сметки и сейфове при БНБ.

През отчетната година забавянето на движението на изпълнителните дела се дължи най-вече на недостатъчна активност от взискателите за посочване способ на изпълнение и своевременно внасяне на държавни такси, липса на имущество на длъжниците, като много от тях използват възможността да спестят сумата от пропорционална такса, ако внесат задължението си в доброволния двуседмичен срок.

Събраната сума от държавните вземания, възложени за събиране от ДСИ при Районен съд – Казанлък и на други ДСИ в страната, през 2019 г. възлиза на 29 990, 34 лв.

**V. СЛУЖБА ПО ВПИСВАНИЯТА**

Сравнителен анализ на вписванията за последните пет години:

|  |  |
| --- | --- |
| **Година** | **Брой на вписвания** |
| **2020** | **7182** |
| 2019 | 8369 |
| 2018 | 8220 |
| 2017 | 9 128 |
| 2016 | 10 856 |

През 2020 г. са постъпили 7182 бр. актове, подлежащи на вписване, отбелязване или заличаване. Не са постановени откази за вписване. Приключени са 7182 бр. вписвания. Образувани са 5361 бр. нотариални дела.

/*За сравнение:* през 2019 г. са постъпили 8 369 бр. актове, подлежащи на вписване, отбелязване или заличаване. Постановени са 3 бр. откази за вписване, които не са обжалвани. Приключени са 8366 бр. вписвания. Образувани са 6 244 броя нотариални дела.

През 2018 г. са постъпили 8 220 бр. актове, подлежащи на вписване, отбелязване или заличаване. Постановени са 15 бр. откази за вписване, от които 2 бр. са обжалвани и отменени от Окръжен съд – Стара Загора, след което вписването е извършено. Приключени са 8207 бр. вписвания. Образувани са 6 068 броя нотариални дела./

През сравнителния период се установява тенденция за намаляване на вписванията в сравнение с предходните години, но натоварването на съдиите по вписванията остава високо. Създадена е много добра организация за работа от съдиите по вписванията Боряна Дянкова и Гергана Домузова, като същите се редуват при ползването на платения си годишен отпуск.

През 2018 г. бе осигурен достъп на съдиите по вписванията в Информационната система за имотен регистър ИИСКИР, което води до облекчаване и подобряване на качеството на тяхната работа.

**VI. ОСЪЩЕСТВЕН КОНТРОЛ И ПРЕДПРИЕТИ МЕРКИ, СВЪРЗАНИ С ОРГАНИЗАЦИЯТА НА РАБОТА НА СЪДА**

От 2014 г. в Районен съд – Казанлък се води регистър на отводите. Направените констатации за 2020 г. са следните:

Общият брой на отводите в Районен съд - Казанлък през 2019 г. е 33, от които са направени 21 отвода по граждански дела, като по 5 от тях са се отвели всички магистрати. Направените отводи по наказателни дела са 12, като по 2 от тях са се отвели всички съдии.

/*За сравнение:* общият брой на отводите в Районен съд – Казанлък през 2019 г. е 25, от които са направени 14 отвода по граждански дела, като по 6 от тях са се отвели всички магистрати. Направените отводи по наказателни дела са 11. Общият брой на отводите през 2018 г. е 27, от които са направени 14 отвода по граждански дела, като по 9 от тях са се отвели всички магистрати. Направените отводи по наказателни дела са 13, по едно от които са се отвели всички магистрати/.

Констатира се сравнително сходен брой на отводите в наказателното и гражданското отделения, като техния брой в сравнение с 2019 г. е увеличен.

**VII. ФИНАНСОВА ОБЕЗПЕЧЕНОСТ**

Първоначално с решение на ВСС по протокол № 2/30.01.2020 г. утвърденият бюджет на съда за 2020 г. беше в размер на 1 999 067 лв.

С неколкократни компесаторни промени с решения на ВСС към 31.12.2020 г. беше утвърден окончателен бюджет в размер на 2 130 344 лв. Същият е изпълнен, като от него за трудови възнаграждения на персонала са изразходвани 1 301 766 лв., за социални осигуровки – 363 529 лв. и за текуща издръжка –187 375 лв., в която се включват възнагражденията на вещи лица, консумативи /електроенергия, газ, вода, канцеларски материали и др./ и текущия ремонт.

Не са констатирани проблеми през изминалата година с разходването на бюджета, като същият е бил актуализиран. Несъмнено при планирането на новия бюджет за 2021 г. следва да бъдат заложени и други материални придобивки за съда – обзавеждане на кабинетите с нови мебели, с цел подобряване на работната среда на съдиите и съдебните служители, както и цялостно саниране на съдебната палата.

Продължава ползването на текстообработваща програма WORD от всички съдии и съдебни служители, правната програма „АПИС-7”, която своевременно се актуализира, съгласно сключения договор. Бюро “Съдимост” продължава да работи със софтуерен продукт, единен за цялата страна. Счетоводната служба ползва програмата „TEREZ.

**VIII.СГРАДЕН ФОНД И ТЕХНИЧЕСКА ОБЕЗПЕЧЕНОСТ**

Съдебната сграда е публична държавна собственост. През 2016 г. бе издаден акт за публична държавна собственост № 8719/18.11.2016 г. на Областен управител – Стара Загора. Предоставени са права за управление на Районен съд и Районна прокуратура. С решение по протокол № 38/14.12.2005 г., ВСС задължи органите на съдебна власт и други органи, които са настанени в съдебните палати, да разпределят и разплащат ежемесечно от 01.01.2006 г., разходите за издръжката по предварително определена методика. Районен съд, Районна прокуратура, Агенция по вписванията, ОЗ “Охрана“ – Стара Загора и „ЦКБ“ АД клон Казанлък подписаха протоколи за разпределение, съобразно заеманата от всяка институция площ. От 2010 г. разходите се изплащат ежемесечно.

От месец януари 2006 г. в сградата има обособен пост за охраняване на обществения ред и осъществяване на пропускателен режим и сигурност, който се носи от шест служители на Областно звено „Охрана” – Стара Загора. Към настоящия момент, след работно време и в почивните дни охраната се осигурява от РУ на МВР гр. Казанлък.

С решение на Пленума на ВСС по протокол № 5/28.02.2019 г. бе утвърдено разпределението за ползване на помещенията в съдебната палата между органите на съдебната власт, които се помещават в нея.

Считано от 09.05.2019 г. в съдебната палата на Районен съд – Казанлък отново функционира банков офис на „ЦКБ“ АД клон Казанлък, като по този начин се улесняват гражданите при заплащане на такси, глоби и други към съда и Агенцията по вписвания.

През 2020 г. бяха отпуснати от Висшия съдебен съвет и усвоени от Районен съд – Казанлък парични средства за ремонтни дейности на кабинетите на трите етажа на съдебната палата, в т.ч. подмяна на интериорни врати, обезопасяване със защитно противоударно фолио на прозорците на 1-ви и 2-ри етажи, доставка и монтаж на пожароустойчива врата на котелно помещение.

Беше извършено конструктивно и енергийно обследване и изготвяне на технически паспорт на съдебната палата в гр. Казанлък.

Усилията за следващата календарна година следва да бъдат насочени към обзавеждане кабинетите на магистратите и съдебните служители /закупуване на нови мебели/. Следва да бъде направено и мотивирано искане до Комисия „Управление на собствеността“ при ВСС за отпускане на средства за външно саниране на съдебната палата, тъй като е установено нарушение на част от фасадата й.

И през тази календарна година съдът постигна отлични резултати, свързани с качеството на постановените съдебни актове, бързината при разглеждането и движението на делата, което се дължи на съвместната и екипна работа на магистрати и съдебни служители и то в една усложнена епидемична обстановка.

Изразявам благодарност на всички колеги и съдебни служители за положения труд през изминалата година, като пожелавам много здраве на тях и на техните семейства, нека да бъдем честни и колегиални един към друг, да проявяваме себеуважение, но и да зачитаме усилията и достойнството на всеки един магистрат и съдебен служител, като упражняваме тази отговорна и трудна професия с чест и достойнство.

**Януари, 2021 г. АДМ. РЪКОВОДИТЕЛ:**  **Р. Маждракова**